CELEX: 32021D1038
Language: lt
Date: 1624406400000
Title: Komisijos sprendimas (ES) 2021/1038 2021 m. birželio 23 d. kuriuo pagal Sprendimą 2008/477/EB Nyderlandų Karalystei suteikiamas pereinamasis laikotarpis 2500–2690 MHz dažnių juostoje taikytinoms techninėms sąlygoms atnaujinti (pranešta dokumentu Nr. C(2021) 4433) (Tekstas autentiškas tik nyderlandų kalba)

2021 6 25   
               
               
                  LT
               
               
                  Europos Sąjungos oficialusis leidinys
               
               
                  L 226/38
               
            
         KOMISIJOS SPRENDIMAS (ES) 2021/1038
         2021 m. birželio 23 d.
         kuriuo pagal Sprendimą 2008/477/EB Nyderlandų Karalystei suteikiamas pereinamasis laikotarpis 2 500–2 690 MHz dažnių juostoje taikytinoms techninėms sąlygoms atnaujinti
         
            
               (pranešta dokumentu Nr. C(2021) 4433)
            
         
         (Tekstas autentiškas tik nyderlandų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimą dėl radijo spektro) (1), ypač į jo 4 straipsnio 5 dalį,
         atsižvelgdama į 2008 m. birželio 13 d. Komisijos sprendimą 2008/477/EB dėl 2 500–2 690 MHz dažnių juostos suderinimo antžeminėms sistemoms, kuriomis Bendrijoje (2) galima teikti elektroninio ryšio paslaugas, ypač į jo 2 straipsnio 2 dalį,
         atsižvelgdama į 2021 m. sausio 6 d. Nyderlandų prašymą,
         kadangi:
         
                     (1)
                  
                  
                     Sprendime 2008/477/EB nustatyta, kad valstybės narės turi paskirti 2 500–2 690 MHz dažnių juostą antžeminėms sistemoms, kuriomis galima teikti elektroninio ryšio paslaugas, ir suteikti galimybę ja naudotis neišimtinėmis teisėmis pagal to sprendimo priede nustatytus parametrus;
                  
               
                     (2)
                  
                  
                     Sprendimo 2008/477/EB 2 straipsnio 2 dalyje nustatyta, kad valstybės narės, kuriose už 2 570–2 620 MHz dažnių pojuosčio ribų esantis spektras to sprendimo įsigaliojimo dieną naudojamas laikinio atskyrimo dvipusiam ryšiui (TDD) arba tik žemynkryptei linijai, gali pagal Sprendimo Nr. 676/2002/EB 4 straipsnio 5 dalį prašyti nustatyti pereinamąjį Sprendimo 2008/477/EB įgyvendinimo laikotarpį;
                  
               
                     (3)
                  
                  
                     Nyderlandai Komisiją informavo, kad, nors buvo suteikti leidimai pagal Įgyvendinimo sprendimą (ES) 2020/636 (3) naudoti didžiąją dalį 2 570–2 620 MHz pojuosčio, dviejose nedidelėse juostos dalyse, būtent 2 565–2 570 MHz ir 2 685–2 690 MHz, iki 2030 m. vis dar galioja du leidimai jas naudoti laikinio atskyrimo dvipusiam ryšiui (TDD), o ne dažninio atskyrimo dvipusiam ryšiui (FDD), išduoti 2010 m. pagal Sprendimą 2008/477/EB;
                  
               
                     (4)
                  
                  
                     2021 m. sausio 6 d. raštu Nyderlandai paprašė Komisijos nustatyti pereinamąjį laikotarpį pagal Sprendimo 2008/477/EB 2 straipsnio 2 dalį, kad būtų išlaikytas dviejų pirmiau minėtų TDD įgyvendinimo leidimų galiojimas iki jų galiojimo pabaigos. Šiuos leidimus savo sprendimais suteikė „Agentschap Telecom van het Ministerie van Economische Zaken en Klimaat“. Vieno leidimo numeris AT-EZK/7635162, bylos numeris 6781570-G1, ir jis galioja nuo 2013 m. sausio 3 d. iki 2030 m. sausio 2 d., o kito leidimo – AT-EZK/7937970, bylos numeris 6697351, ir jis galioja nuo 2010 m. gegužės 11 d. iki 2030 m. gegužės 11 d.;
                  
               
                     (5)
                  
                  
                     Nyderlandai pateikė pakankamai informacijos ir pagrindžiamųjų duomenų savo prašymui pagrįsti. Pereinamuoju laikotarpiu išlaikant galioti du esamus leidimus, naudojamus viešosioms judriojo ryšio paslaugoms teikti, Nyderlandų institucijos išvengtų šių dviejų leidimų turėtojų teikiamų judriojo ryšio paslaugų nutraukimo ir dabar esančių vienodų konkurencijos sąlygų Nyderlandų judriojo ryšio paslaugų rinkoje iškreipimo. Be to, dėl didelių atitinkamų spektro pojuosčių naudojimo apribojimų šių leidimų reikėjo neįtraukti į bendrai taikomą spektro naudojimo ribą. Todėl pereinamasis laikotarpis užtikrins judriojo ryšio paslaugų konkurencijos stabilumą, o Sprendimo 2008/477/EB įgyvendinimas Nyderlanduose nebus nepagrįstai atidėtas;
                  
               
                     (6)
                  
                  
                     be to, spinduliavimo galios ribos, taikomos to spektro naudojimui pagal atitinkamus leidimus, atitinka tarptautinius koordinavimo susitarimus, sudarytus su kaimyninėmis valstybėmis narėmis, siekiant užtikrinti, kad tose valstybėse narėse nebūtų keliami trukdžiai. Todėl Sprendimo 2008/477/EB įgyvendinimas kaimyninėse valstybėse narėse dėl pereinamojo laikotarpio nebus atidėtas;
                  
               
                     (7)
                  
                  
                     taip pat pereinamasis laikotarpis neviršytų to, kas būtina, kad nebūtų užkirstas kelias sukurti bendrą 2 500–2 690 MHz dažnių juostos naudojimo sistemą ir suderintas technines sąlygas. 2 685–2 690 MHz naudojimo apribojimai taikomi siekiant apsaugoti radijo astronomijos paslaugas gretimoje juostoje, o 2 565–2 570 MHz dažnių naudojimas ribojamas siekiant apsaugoti FDD naudojimą gretimuose dažniuose;
                  
               
                     (8)
                  
                  
                     todėl šiuo pereinamuoju laikotarpiu būtų užtikrinta, kad ES politikos tikslai 2 500–2 690 MHz juostoje būtų pasiekti mažiausiomis kiekvienos valstybės narės ir operatoriaus sąnaudomis;
                  
               
                     (9)
                  
                  
                     dėl šių priežasčių prašomas pereinamasis laikotarpis atrodo pagrįstas ir proporcingas ir dėl jo nebūtų nepagrįstai atidėtas Sprendimo 2008/477/EB įgyvendinimas Nyderlanduose ar kitose valstybėse narėse ir nebūtų sudaryta nepagrįstų konkurencinės ar reguliavimo padėties skirtumų tarp valstybių narių;
                  
               
                     (10)
                  
                  
                     konsultuotasi su Radijo spektro komiteto nariais ir jie savo 2021 m. kovo 9 ir 10 d. posėdžiuose nurodė neprieštaraujantys šiam pereinamajam laikotarpiui,
                  
               PRIĖMĖ ŠĮ SPRENDIMĄ:
         
            1 straipsnis
            Pagal Sprendimą 2008/477/EB Nyderlandams suteikiamas pereinamasis laikotarpis laikantis tame sprendime nustatytų sąlygų.
         
         
            2 straipsnis
            Iki 2030 m. gegužės 11 d. Nyderlandams leidžiama 2 565–2 570 MHz ir 2 685–2 690 MHz pojuosčius naudoti laikinio atskyrimo dvipusiam ryšiui (TDD), užuot naudojus dažninio atskyrimo dvipusiam ryšiui (FDD).
         
         
            3 straipsnis
            Nyderlandai ir toliau užtikrina, kad naudojant TDD pagal 2 straipsnį nebūtų nepagrįstai atidėtas Sprendimo 2008/477/EB įgyvendinimas, nebūtų sudaryta nepagrįstų konkurencinės ar reguliavimo padėties valstybėse narėse skirtumų ar daromas poveikis antžeminėms sistemoms, kuriomis galima teikti elektroninio ryšio paslaugas ir kurios jau veikia arba bus įdiegtos 2 500–2 690 MHz dažnių juostoje kitose valstybėse narėse pagal Sprendimu 2008/477/EB suderintas technines sąlygas.
         
         
            4 straipsnis
            Šis sprendimas skirtas Nyderlandų Karalystei.
         
         
            Priimta Briuselyje 2021 m. birželio 23 d.
            
               
                  Komisijos vardu
               
               Thierry BRETON
               
                  Komisijos narys
               
            
         
         
            (1)  OL L 108, 2002 4 24, p. 1.
         
            (2)  OL L 163, 2008 6 24, p. 37.
         
            (3)  2020 m. gegužės 8 d. Komisijos įgyvendinimo sprendimas (ES) 2020/636, kuriuo dėl 2 500–2 690 MHz dažnių juostai taikomų techninių sąlygų atnaujinimo iš dalies keičiamas Sprendimas 2008/477/EB (OL L 149, 2020 5 12, p. 3).